बहुत ज़्यादा सौम्य, शिष्ट और होनहार बच्चों की मौजूदगी अक्सर अपना एह्सास खुद ही करवा देती है. कभी तो उनका अपना क्लासरूम रिस्पोंस. तो कभी अच्छे नम्बर. मगर कुछ बच्चे अपनी मौजूदगी के साथ अपने ज़ात समाज का एह्सास करवाना भी, “नैतिक शिक्षा की मैडम के प्रति अपनी एक आवश्यक ज़िम्मेदारी” समझते थे. किसी को अपने ब्रहम्म्ण होने पर दम्भ तो कोईं जैन होने पर मिटा जाता था. किसी को जैन में भी किसी के “समय्या” और खुद के और अधिक ऊंचे होने का दर्प तो किसी को “खान” होने पर किंग समझ लेने की नादानी. कहानी कमोबेश एक ही जैसी थी और भावनाओं की तीव्रता भी लगभग एक सी ही. “गर्व से कहो...हम फलां है, और फख्र से कहो हम फलां हैं...” ऐसे में उनके अंदाज़ भी अलग अलग हो जाया करते थे. सुप्रभात, ग़ुड मोर्निंग, गुड ऑफ्टरनून से हठ कर “अस्सलामो अलैय्कुम, जय जिनेंद्र, जय शिव या जय नर्सिंह” जैसा भी कुछ हो जाया करता था और “सबका मालिक एक” अंदाज़ में सबके लिये मेरा जवाब बस एक मीठी सी मुस्कुराहट होती थी. मैं अक्सर देखती थी....जैन को जैन में, मुसलमान को मुसलमान में , पंजाबी को पंजाबी में , मराठी को मराठी में बडी तेज़ी से दिलचस्पी बढ रही है…लोग रंग, नस्ल और ज़ात के आधार पर दोस्त बना रहे हैं…..मेरेखुदा! इंसान को इंसानियत सिखाने में मुझसे कहाँ चूक हो रही है कि मानस की चौपाई पढते वक़्त मैं अक्सर चप्पलें उतार, सर ढांक लेती हूँ, बिल्कुल ऐसे ही सबद, या जिनवाणी या क़ुरान का ज़िक्र करते हुए भी खुद ब खुद मुझसे हो जाया करता है...फिर???” ‘फिर’ के अनबूझे रह्स्य को मैंने वहीं छोड आने वाले कल का सिरा थामना चाहा, “यह लडका कल तो ज़रूर मुझसे डांट खायेगा ही! एक ‘गणतन्त्र दिवस’ के वक़्त ही काम याद आये इसे.”